Лашэ и усэхэм къоджэ
Мэлбахъуэ Тимборэ и цIэр зезыхьэ Лъэпкъ библиотекэм лъахэхутэмкIэ и къудамэм щекIуэкIащ адыгэ тхыдэр зыгъэбжьыфIэ узэщIакIуэ, джэгуакIуэ щэджащэ Агънокъуэ Лашэ теухуа зэIущIэ. Абы кърихьэлIат щIэныгъэлIхэр, щэнхабзэмрэ гъуазджэмрэ я лэжьакIуэхэр, еджакIуэ цIыкIухэр.
ЗэIущIэр къызэIузыха, библиотекарь пашэ Безыр Ленэ хьэщIэхэр щигъэгъуэзащ Агънокъуэм ехьэлIауэ яIэ тхылъхэм, усакIуэм и IэдакъэщIэкIхэр зыджа щIэныгъэлIхэм я тхыгъэ къахуэнахэмрэ иужьрей илъэсхэм абыхэм щIэуэ къыхагъэхъуэжахэмрэ. Ахэр псори къызэхуэсахэм я пащхьэ щагъэлъэгъуащ.
ГъэщIэгъуэну къекIуэкIа Агънокъуэм и гъащIэмрэ абы бгъэдэлъа псэкупсэ зэхэщIыкIымрэ теухуауэ я Iуэху еплъы- кIэхэр къаIуэтащ КъБР-м щэнхабзэмкIэ щIыхь зиIэ и лэжьакIуэ Думэныщ Iэулэдин, Къэбэрдей-Балъкъэрым Гуманитар къэхутэныгъэхэмкIэ и институтымым и щIэныгъэрылажьэхэу Табыщ Муратрэ Ало Тимуррэ. Мыбыхэм къызэхуэсахэр щIагъэдэIуащ нобэм къэс зыри щымыгъуазэу Лашэ и гъащIэм хэлъа щэху куэдым. Апхуэдэт, къапщтэмэ, усакIуэм дин къабзэм ехьэлIауэ хэлъа гулъытэ иныр.
ЗэIущIэм хэтащ Урыху дэт курыт школым и егъэджакIуэ пажэхэу Мэрзей Зоерэ ХьэцIыкIу Раерэ. Абыхэм я гъэсэнхэр Лашэ и усэхэм къеджащ, абы и IэдакъэщIэкIхэм къытращIыкIа теплъэгъуэхэр удихьэхыу утыкум щагъэлъэгъуащ.
Лъостэн Музэ.
